Wêreldkoorspele: 'As 'Die Stem' gesing word kan 'Thina Sizwe' gesing word' | Maroela Media
'n Skermskoot van 'n videogreep van die Wêreldkoorspele se afsluitingsgeleentheid. Foto: Twitter.
"As ons as 'n nasie die nasionale volkslied met 'Die Stem' sing, wat verband hou met ons apartheidverlede, moet ons ook as 'n span die sing van stryd- en protesliedere van ons land se pynlike verlede kan ondersoek.
"Dit sluit byvoorbeeld liedere soos 'Thina Sizwe' in, sonder die deel van die lied wat handel oor moord natuurlik, want die konteks in ons land is steeds besig om te verander."
Dit is die mening van André van der Merwe, voorsitter van die nasionale artistieke komitee van Interkultur, die internasionale organiseerders van die Wêreldkoorspele, wat verlede week in Pretoria plaasgevind het.
Maroela Media het berig 'n herrie het Sondag op sosiale media ontstaan nadat "Thina Sizwe" tydens die afsluitingsgeleentheid van die tiende Wêreldkoorspele gesing is.
Twitter-gebruikers het hul skok en teleurstelling uitspreek omdat die strydlied wat oudpres. Jacob Zuma en die EFF dikwels sing, handel oor "mkhonto [sic] wat die boere dood maak".
Flip Buys, voorsitter van die Solidariteit Beweging, het homself ook sterk teen die sing van 'n verdelende politieke strydlied uitgespreek ná afloop van die afsluitingsgeleentheid.
Henriette Brockmann, kommunikasiebestuurder van Interkultur, het gesê die organisasie se plaaslike vennote in Suid-Afrika het hulle verseker die "Thina Sizwe"-lied moet binne 'n historiese konteks verstaan word en as deel van 'n herinnering aan die stryd vir vryheid teen apartheid soos in die sin van wat oudpres. Nelson Mandela gedoen het, beskou word.
"Dit moet geensins verstaan word as 'n politieke stelling of in enige ander kontroversiële sin nie.
"Dit is ook belangrik dat ons daarop wys dat die belangrike deel van die lied, wat nou sterk gekritiseer word, nie by die afsluitingsgeleentheid van die 2018 Wêreldkoorspele gesing is nie," het Brockmann gesê.
Sy het benadruk dat Interkultur as 'n internasionale organisasie elke vorm van diskriminasie, politieke oproer en geweld verwerp.
"Meer as 16 000 deelnemers van meer as 60 nasies het vir 11 dae in Suid-Afrika byeen kom in 'n vreedsame, wêreldwye, multikulturele viering van koormusiek. Ons is regtig jammer dat 'n dubbelsinnige bydrae tot die afsluitingsgeleentheid hierdie irritasie veroorsaak het en het reeds die kwessie met ons plaaslike vennote bespreek."
Van der Merwe het ook bevestig die eerste gedeelte van "Thina Sizwe", wat handel oor moord, is nie tydens dié geleentheid gesing nie en die mediaberigte wat aanvanklik beweer het dit is wel gesing was 'n soeke na sensasie.
Hy het bevestig die volgende gedeelte van die lied is wel gesing en kan so vrylik vertaal word:
Intussen het die VF Plus ook sy stem gevoeg by diegene wat die organiseerders van die internasionale koorkompetisie gevra het om die sing van die struggle-lied te veroordeel.
Dr. Pieter Groenewald, leier van die VF Plus, het vroeër die week 'n brief aan verteenwoordigers van Interkultur Suid-Afrika gestuur waarin hulle die organisasie daarop gewys het dat die lirieke van die lied, wat sê dat wit mense "grond by die swart nasie gesteel het", kan bydra tot polarisasie oor die grondkwessie in Suid-Afrika.
"Interkultur maak daarop aanspraak dat die stigting 'gebore is uit die idee om mense van alle lande, kulture en wêreldbeskouings in vreedsame kompetisies saam te bring'. Indien die stigting nie die sing van 'Thina Sizwe' veroordeel nie, slaag Interkultur en die kompetisie nie in hierdie doel nie, aangesien dit blatant vooroordele en stereotipes oor wit mense verkondig," het Groenewald gesê.
Die verskil is dat Die Stem nie praat van mense doodmaak nie!
Net iemand wat nie as BOER geklasifiseer kan word nie, sal die twee liedere vergelyk.
Dis soos om voor n vuurpeleton te staan, teenoor rondom n vuurtjie.
Uiters swak smaak in hierdie tyd van onteiening sonder vergoeding. Nogal voorspraak daarvoor gemaak deur'n blanke persoon. Trevor Manuel sê onomwonde dat beleggers skrik vir die onteieningdebat. Hierdie koororganiseerders is ook maar terroriste, dit baat die land hoegenaamd nie om sulke liedere te sing nie. Ons moet uit die ekonomiese afgrond kom, gatkruipers is nie deel van die oplossing nie.
Genadige vader, die mense het dit nou toetentaal verloor, al van lank gelede af, geheel en al, hulle soek 'n stok om die hond mee te slaan en hulle het dit 'n tyd gelede al in Die Stem gevind wat ongelukkig vir hulle maar géén politieke konnektasie het nie. Hulle kon nie iets anders vind om die hond mee te slaan nie. Dit is die ou SA volkslied waarvan die lirieke aan geen negatiewe gekoppel kan word nie, buiten vir die era van Apartheid, maar as lied opsigself, niks. Daar word gehamer op Die Stem en al harder geskree, lawaai… Lees meer »